32006R1893
L 393/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1893/2006 НА ЕВРОПЕЙСКИЯ ПАРЛАМЕНТ И НА СЪВЕТА
от 20 декември 2006 година
за установяване на статистическа класификация на икономическите дейности NACE Rev. 2 и за изменение на Регламент (ЕИО) № 3037/90 на Съвета, както и на някои ЕО регламенти относно специфичните статистически области
(текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 285, параграф 1 от него,
като взеха предвид предложението на Комисията,
като взеха предвид становището на Европейската централна банка (1),
в съответствие с процедурата, предвидена в член 251 от Договора (2),
като имат предвид, че:
(1)
Регламент (ЕИО) № 3037/90 на Съвета (3) относно статистическата класификация на икономическите дейности в Европейската общност (наричана по-долу „NACE Rev. 1“ или „NACE Rev. 1.1“).
(2)
За да се държи сметка за технологичното развитие и структурните промени в икономиката, необходимо е да се разработи актуализирана класификация, наречена „NACE Revision 2“ (наричана по-долу „NACE Rev. 2“).
(3)
Актуализирана класификация като NACE Rev. 2 има основно значение за усилията, които понастоящем се полагат от страна на Комисията за модернизиране представянето на статистиката на Общността; очаква се да допринесе благодарение на сравними и адекватни данни за по-доброто икономическо управление както на равнището на Общността, така и на национално равнище.
(4)
Функционирането на вътрешния пазар налага наличието на статистически стандарти, приложими относно събирането, предаването и публикуването на национални статистически данни или данни на Общността, за да могат предприятията, финансовите институции, административните служби и всички други субекти от вътрешния пазар да разполагат с достоверна и съпоставима статистическа информация. За тази цел е необходимо различните категории на класификацията на дейностите в Общността да бъдат тълкувани по еднакъв начин във всички държави-членки.
(5)
Достоверните и сравними статистики са необходими, за да се позволи на предприятията да оценяват нивото си на конкурентоспособност, като те са полезни за институциите на Общността за предотвратяване на нарушаване на конкуренцията.
(6)
Установяването на обща ревизирана статистическа класификация на икономическите дейности не задължава държавите-членки да събират, публикуват или предоставят данни. Единствено, ако държавите-членки използват класификации на дейности, свързани с класификацията на Общността, е възможно да се предоставя интегрирана информация, която да е достоверна, бърза, гъвкава и достатъчно подробна за управлението на вътрешния пазар.
(7)
Необходимо е да се предвиди държавите-членки да могат, за да отговорят на националните си нужди, да добавят в националните си класификации допълнителни категории, които се основават на статистическата класификация на икономическите дейности в Общността.
(8)
Сравнимостта на международно равнище на икономически статистики изисква държавите-членки и институциите на Общността да използват класификации на икономическите дейности, които са пряко свързани с Международната стандартна отраслова класификация (ISIC), Rev. 4, приета от статистическата комисия на Организацията на обединените нации.
(9)
Използването на класификацията на икономическите дейности в Общността изисква Комисията да бъде подпомагана от Статистическия програмен комитет, създаден по силата на Решение 89/382/ЕИО, Евратом на Съвета (4), по-специално що се отнася до: разглеждане на проблемите, възникващи от внедряването на NACE Rev. 2; осигуряване на цялостно съгласувано преминаване от NACE Rev. 1 към NACE Rev. 2; и подготовката на бъдещи изменения на NACE Rev. 2.
(10)
Регламент (ЕИО) № 2186/93 на Съвета (5) установи обща рамка за въвеждането на статистически бизнес регистри с хармонизирани дефиниции, характеристики, обхват и процедури по актуализиране.
(11)
Установяването на ревизирана статистическа класификация на икономическите дейности налага промени по-специално в различните позовавания на NACE Rev. 1, както и изменението на известен брой от съответните инструменти. Следователно е необходимо да бъдат изменени следните актове: Регламент (ЕИО) № 3037/90, Регламент (ЕИО) № 3924/91 на Съвета от 19 декември 1991 г. относно установяване на статистическо изследване на промишлената продукция на Общността (6), Регламент (ЕО, Евратом) № 58/97 на Съвета от 20 декември 1996 г. относно структурната бизнес статистика (7), Регламент (ЕО) № 1165/98 на Съвета от 19 май 1998 г. относно краткосрочната статистика (8), Регламент (ЕО) № 1172/98 на Съвета от 25 май 1998 г. относно статистическите данни за автомобилен превоз на товари (9), Регламент (ЕО) № 530/1999 на Съвета от 9 март 1999 г. относно структурната статистика за заплатите и разходите за труд (10), Регламент (ЕО) № 2150/2002 на Европейския парламент и на Съвета от 25 ноември 2002 г. относно статистиката на отпадъците (11), Регламент (ЕО) № 450/2003 на Европейския парламент и на Съвета от 27 февруари 2003 г. относно индекса на разходите за труд (12), Регламент (ЕО) № 48/2004 на Европейския парламент и на Съвета от 5 декември 2003 г. относно изготвянето на годишните статистически данни на Общността за стоманодобивната промишленост за референтните години 2003-2009 г. (13), Регламент (ЕО) № 808/2004 на Европейския парламент и на Съвета от 21 април 2004 г. относно статистическите данни на Общността за информационното общество (14) и Регламент (ЕО) № 1552/2005 на Европейския парламент и на Съвета от 7 септември 2005 г. относно статистиката, свързана с професионалното обучение в предприятията (15).
(12)
Различни актове на Общността трябва да бъдат изменени в съответствие със специалните процедури, които се прилагат по отношение на тях, преди преминаването към NACE Rev. 2, по-специално Регламент (ЕО) № 2223/96 на Съвета от 25 юни 1996 г. относно Европейската система от национални и регионални сметки в Общността (16), Регламент (ЕО) № 138/2004 на Европейския парламент и на Съвета от 5 декември 2003 г. относно икономическите сметки за селското стопанство (ИССС) в Общността (17) и Регламент (ЕО) № 184/2005 на Европейския парламент и на Съвета от 12 януари 2005 г. за статистиката на Общността относно платежния баланс, международната търговия с услуги и преките чуждестранни инвестиции (18).
(13)
Мерките, необходими за прилагането на настоящия регламент, следва да се приемат в съответствие с Решение 1999/468/ЕО на Съвета от 28 юни 1999 г. относно установяване на условията и реда за упражняване на изпълнителните правомощия, предоставени на Комисията (19).
(14)
Необходимо е по-специално Комисията да получи право да изменя или допълва NACE Rev. 2, за да се взима предвид технологичното или икономическото развитие, или тя да бъде хармонизирана с други икономически и социални класификации. Тъй като тези мерки имат общ обхват и имат за цел да изменят несъществени елементи на настоящия регламент или да го допълват чрез добавянето на нови несъществени елементи, те следва да бъдат приети в съответствие с процедурата по регулиране с упражняване на контрол, предвидена в член 5а от Решение 1999/468/ЕО.
(15)
Имайки предвид, че целта на настоящия регламент, а по-специално създаването на общи статистически стандарти, които да позволяват представянето на хармонизирани данни, не може да бъде постигната в достатъчна степен от държавите-членки, и следователно може да бъде осъществена по по-добър начин на общностно равнище, Общността може да приеме мерки в съответствие с принципа на субсидиарност, предвиден в член 5 от Договора. В съответствие с принципа на пропорционалност, така както е дефиниран в посочения член, настоящият регламент не надвишава това, което е необходимото за постигането на тази цел.
(16)
Статистическият програмен комитет следва да бъде консултиран,
ПРИЕХА НАСТОЯЩИЯ РЕГЛАМЕНТ:
РАЗДЕЛ I
ОБЩИ РАЗПОРЕДБИ
Член 1
Предмет и приложно поле
1. С настоящия регламент се установява обща статистическа класификация на икономическите дейности в Европейската общност, наричана по-долу „NACE Rev. 2“. Тази класификация гарантира съответствието на класификациите на Общността с реалното икономическо положение и подобрява възможностите за сравнение между националните, международните класификации и тези на Общността и въз основа на това между статистическите данни на национално, международно равнище и на равнището на Общността.
2. Настоящият регламент се прилага единствено при използване на класификацията за статистически цели.
Член 2
NACE Rev. 2
1. NACE Rev. 2 включва:
а)
първо ниво, съдържащо позиции, които се идентифицират чрез еднозначен буквен код (раздели),
б)
второ ниво, съдържащо позиции, които се идентифицират от двузначен цифров код (разделения),
в)
трето ниво, съдържащо позиции, които се идентифицират от тризначен цифров код (групи); и
г)
четвърто ниво, съдържащо позиции, които се идентифицират от четиризначен цифров код (категории).
2. NACE Rev. 2 фигурира в приложение I.
Член 3
Използване на NACE Rev. 2
Комисията използва NACE Rev. 2 за всички статистически данни, които се класифицират в зависимост от икономическата дейност.
Член 4
Национални класификации на икономическите дейности
1. Статистическите данни на държавите-членки, представени в зависимост от икономическата дейност, се изготвят, като се използва NACE Rev. 2 или производна на нея национална класификация.
2. В националната класификация може да се въвеждат допълнителни позиции и нива и да се използва различно кодиране. Всяко от нивата, с изключение на най-високото, трябва да е съставено или от едни и същи позиции като съответстващото ниво на NACE Rev. 2, или от позиции, които са точно тяхно разпадане.
3. Държавите-членки изпращат на Комисията за одобрение проектите, които определят или изменят тяхната национална класификация преди тяхното публикуване,. В двумесечен срок Комисията проверява дали тези проекти съответстват на параграф 2. Комисията предава одобрената национална класификация на останалите държави-членки за информация. Националните класификации на държавите-членки съдържат таблица за съответствие между националните класификация и NACE Rev. 2.
4. В случай на несъвместимост между някои позиции на NACE Rev. 2 и националната икономическа структура Комисията може да разреши на държава-членка да използва агрегиране на позиции от NACE Rev. 2 в определен специфичен сектор.
С цел получаване на такова разрешение заинтересованата държава-членка трябва да предостави на Комисията цялата информация, необходима за разглеждане на нейното искане. Комисията взема решение в тримесечен срок.
Въпреки това независимо от разпоредбите на параграф 2 такова разрешение не дава право на заинтересованата държава-членка да подразделя агрегирани позиции по начин, различен от тази на NACE Rev. 2.
5. В сътрудничество със заинтересованата държава-членка Комисията преразглежда периодично разрешенията, издадени въз основа на параграф 4, за да провери дали тяхното наличие все още е оправдано.
Член 5
Дейности на Комисията
В сътрудничество с държавите-членки Комисията осигурява разпространението, поддържането и популяризирането на NACE Rev. 2, по-специално чрез:
а)
разработване, актуализиране и публикуване на обяснителни бележки за позициите в NACE Rev. 2;
б)
изготвяне и публикуване на основни насоки за класифициране на статистическите единици в съответствие с NACE Rev. 2;
в)
публикуване на таблици за съответствие между NACE Rev. 1.1 и NACE Rev. 2 и между NACE Rev. 2 и NACE Rev. 1.1, и
г)
извършване на дейности за подобряване на съвместимостта с други социални и икономически класификации.
Член 6
Мерки за въвеждане
1. Следните мерки, необходими за въвеждането на NACE Rev. 2, се приемат в съответствие с процедурата по регулиране, предвидена в член 7, параграф 2:
а)
решения, които трябва да се вземат в случай на проблеми, възникнали от въвеждането на NACE Rev. 2, включително отнасянето на икономически дейности в специфични класове; и
б)
технически мерки, осигуряващи напълно координирано преминаване от NACE Rev. 1.1 към NACE Rev. 2, по-специално отнасящи се до въпросите, свързани с прекъсване на динамичните редове, включително двойното отчитане и преизчисляване на динамичните редове „с връщане назад“.
2. Мерките относно NACE Rev. 2, свързани с изменение или допълване на несъществени елементи на настоящия регламент, ще бъдат приети в съответствие с процедурата по изготвяне на нормативните актове с упражняване на контрол, предвидена в член 7, параграф 3, така че:
а)
да се вземе в предвид технологичното или икономическото развитие, или
б)
NACE Rev. 2 да бъде хармонизирана с други икономически и социални класификации.
3. Необходимо е да се спазва надлежно принципът, според който ползите от актуализирането на NACE Rev. 2 трябва да надвишават разходите по него, както и принципът, че възникналите допъл нителни разходи и тежести трябва да са в разумни граници.
Член 7
Комитет
1. Комисията се подпомага от Статистическия програмен комитет, създаден въз основа на Решение 89/382/ЕИО, Евратом.
2. В случаите, когато се прави позоваване на настоящия параграф, се прилага процедурата, предвидена в членове 5 и 7 от Решение 1999/468/ЕО, като се съблюдават разпоредбите на член 8 от него.
Периодът, предвиден в член 5, параграф 6 от Решение 1999/468/ЕО, се определя на три месеца.
3. Когато се прави позоваване на настоящия параграф, се прилага процедурата, предвидена в членове 5а, параграфи 1-4, и в член 7 от Решение 1999/468/ЕО, като се спазват разпоредбите на член 8.
Член 8
Въвеждане на NACE Rev. 2
1. Статистическите единици, посочени в бизнес регистрите, както са въведени от Регламент (ЕИО) № 2186/93, се класифицират според NACE Rev. 2.
2. Статистическите данни, които се отнасят до икономическите дейности, извършвани след 1 януари 2008 г., се изготвят от държавите-членки въз основа на NACE Rev. 2 или на национална класификация, която е производна от нея в съответствие с член 4.
3. Чрез дерогация от параграф 2 краткосрочните статистики, определени в съответствие с Регламент (ЕО) № 1165/98, и индексът на разходите за труд съгласно Регламент (ЕО) № 450/2003, след 1 януари 2009 г. се получават чрез използване на NACE Rev. 2.
4. Разпоредбите на параграф 2 не се прилагат при получаването на следните статистически данни:
а)
статистически данни относно националните сметки по силата на Регламент (ЕО) № 2223/96;
б)
икономически сметки за земеделие по силата на Регламент (ЕО) № 138/2004, и
в)
статистически данни относно платежния баланс, международната търговия с услуги и преките чуждестранни инвестиции по силата на Регламент (ЕО) № 184/2005.
РАЗДЕЛ II
ИЗМЕНЕНИЯ НА СВЪРЗАНИ АКТОВЕ
Член 9
Изменения на Регламент (ЕИО) № 3037/90
Членове 3, 10 и 12 от Регламент (ЕИО) № 3037/90 се заличават.
Член 10
Изменения на Регламент (ЕИО) № 3924/91
Регламент (ЕИО) № 3924/91 се изменя, както следва:
1.
Думите „NACE Rev. 1“ се заменят с думите „NACE Rev. 2“ в целия текст.
2.
В член 2, параграф 1 се заменя със следния текст:
„1. Областта, обхваната от изследването, посочено в член 1, е областта на дейностите, посочени в сектори B и C от класификацията на икономическите дейности в Европейската общност (NACE Rev. 2).“
Член 11
Изменения на Регламент (ЕО, Евратом) № 58/97
Регламент (ЕО, Евратом) № 58/97 се изменя, както следва:
1.
Думите „NACE Rev. 1“ се заменят с думите „NACE Rev. 2“ в целия текст на регламента и на приложенията, с изключение на приложение 1, раздел 10 „Доклади и пилотни проучвания“, на приложение 3, раздел 5 „Първа референтна година“, и на приложение 3, раздел 9 „Доклади и пилотни проучвания“, където позоваването на NACE Rev. 1 остава в сила.
2.
В член 3, параграф 1 се заменя със следния текст:
„1. Настоящият регламент се прилага към всички пазарни дейности от сектори B до N и от P до S на статистическата класификация на икономическите дейности в Европейската общност (NACE Rev. 2).“.
3.
Приложенията се изменят в съответствие с приложение II към настоящия регламент.
Член 12
Изменения на Регламент (ЕО) № 1165/98
Регламент (ЕО) № 1165/98 се изменя, както следва:
1.
В член 2, параграф 1 се заменя със следния текст:
„1. Настоящият регламент се прилага към всички пазарни дейности от сектори B до N и от P до S на статистическата класификация на икономическите дейности в Европейската общност (NACE Rev. 2).“
2.
Към член 17 се добавят следните точки:
„к)
първата базова година, използвана за динамичните редове съгласно NACE Rev. 2;
л)
за динамичните редове преди 2009 г., които трябва да се предадат в съответствие с NACE Rev. 2, нивото на детайлност, формата, първият референтен период и референтният период.“.
3.
Приложенията се изменят в съответствие с приложение III към настоящия регламент.
Член 13
Изменение на Регламент (ЕО) № 1172/98
В Регламент (ЕО) № 1172/98 думите: „NACE Rеv. 1“ и „NACE Rеv. 1.1“ се заменят с думите „NACE Rеv. 2“ в целия текст на регламента и приложенията.
Член 14
Изменения на Регламент (ЕО) № 530/1999
Регламент (ЕО) № 530/1999 се изменя, както следва:
1.
Думите „NACE Rеv. 1“ се заменят с „NACE Rеv. 2“ в целия текст.
2.
В член 3:
а)
параграф 1 се заменя със следния текст:
„1. Статистическите данни обхващат всички икономически дейности, определени в сектори B (Добивна промишленост), C (Преработваща промишленост), D (Производство и разпределение на електрическа и топлинна енергия и на газообразни горива), E (Доставяне на води; канализационни услуги, управление на отпадъци и възстановяване), F (Строителство), G (Търговия; ремонт на автомобили и мотоциклети), H (Транспорт, складиране и пощи), I (Хотелиерство и ресторантьорството), J (Създаване и разпространение на информация и творчески продукти; далекосъобщения), K (Финансови и застрахователни дейности), L (Операции с недвижими имоти), M (Професионални дейности и научни изследвания), N (Административни и спомагателни дейности), P (Образование), Q (Хуманно здравеопазване и социална работа), R (Култура, спорт и развлечения) и S (Други дейности) от статистическата класификация на икономическите дейности в Европейската общност (NACE Rev. 2).“;
б)
параграф 2 се заличава.
Член 15
Изменения на Регламент (ЕО) № 2150/2002
Регламент (ЕО) № 2150/2002 се изменя, както следва:
1.
Думите „NACE Rev. 1“ и „NACE Rev. 1.1“ се заменят с думите „NACE Rev. 2“ в целия текст на приложенията.
2.
Приложение I към Регламент (ЕО) № 2150/2002 се изменя в съответствие с приложение IV към настоящия регламент.
Член 16
Изменения на Регламент (ЕО) № 450/2003
Регламент (ЕО) № 450/2003 се изменя, както следва:
1.
Думите „NACE Rev. 1“ се заменят с думите „NACE Rev. 2“ в целия текст.
2.
Член 3 се заменя със следния текст:
„Член 3
Обхват
1. Настоящият регламент се прилага по отношение на всички дейности, определени в сектори от B до S на NACE Rev. 2.
2. Включването на икономически дейности, дефинирани в NACE Rev. 2, сектори от O до S в обхвата на настоящия регламент, се определя в съответствие с процедурата, предвидена в член 12, параграф 2, като се вземат предвид предварителните проучвания за целесъобразността, определени в член 10.“
3.
Член 5 се заменя със следния текст:
„Член 5
Честота и данни за минали периоди
1. Данните за ИРТ ще се събират за първи път според NACE Rеv. 2 за първото тримесечие на 2009 г., а след това - за всяко тримесечие (завършващо на 31 март, 30 юни, 30 септември и 31 декември на всяка година).
2. Държавите-членки предоставят данни за минали периоди, отнасящи се за периода от първото тримесечие на 2000 г. до четвъртото тримесечие на 2008 г. Данните за минали периоди се предоставят за всеки от секторите от В до N на NACE Rev. 2 и за елементите на разходите за труд, посочени в член 4, параграф 1.“
4.
В член 6, параграф 3 се заменя със следния текст:
„3. Данните за минали периоди по член 5 се предават на Комисията (Евростат) едновременно с ИРТ за първото тримесечие на 2009 г.“
5.
В член 11, точка в) се заменя със следния текст:
„в)
включване на сектори от O до S на NACE Rev. 2 (член 3);“
Член 17
Изменение на Регламент (ЕО) № 48/2004
В член 3 от Регламент (ЕО) № 48/2004 първият параграф се заменя със следния текст:
„Настоящият регламент обхваща данните за стоманодобивната промишленост, която се определя като група 24.1 от статистическата класификация на икономическите дейности в Европейската общност (NACE Rev. 2).“
Член 18
Изменение на Регламент (ЕО) № 808/2004
Приложение I към Регламент (ЕО) № 808/2004 се изменя в съответствие с приложение V към настоящия регламент.
Член 19
Изменения на Регламент (ЕО) № 1552/2005
Регламент (ЕО) № 1552/2005 се изменя, както следва:
1.
Думите „NACE Rev. 1.1“ се заменят с думите „NACE Rev. 2“ в целия текст.
2.
В член 2, параграф 2 се заличава.
3.
Член 4 се заменя със следния текст:
„Член 4
Обхват на статистическите данни
Статистическите данни за професионалното обучение в предприятията следва да обхващат най-малко всички икономически дейности, дефинирани в сектори от B до N и от R до S на NACE Rev. 2.“
РАЗДЕЛ III
ЗАКЛЮЧИТЕЛНИ РАЗПОРЕДБИ
Член 20
Преходни разпоредби
При прилагането на изискванията на Регламент (ЕО, Евратом) № 58/97 държавите-членки трябва да предават на Комисията (Евростат) структурните бизнес статистики, отнасящи се за календарната 2008 година в съответствие с двете класификации NACE Rev. 1.1 и NACE Rev. 2.
За всяко от приложенията към Регламент (ЕО, Евратом) № 58/97 списъкът на характеристики и задължителните разбивки, които трябва да бъдат предавани в съответствие с класификацията NACE Rev. 1.1, се приема съгласно процедурата, предвидена в член 13 от посочения регламент.
Член 21
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 януари 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 декември 2006 година.